Late foreldre

5. mai 2014 20:23 Sist oppdatert 6. mai 2014

50 prosent av foreldre mener dataspill påvirker barn negativt. Samtidig viser statistikken at svært få foreldre engasjerer seg i barnas dataspillbruk og digitale hverdag, skriver Jon Cato Lorentzen. Roald, Berit

Kommentar: Medietilsynets rapport om barn og unges medievaner forteller oss at norske foreldre er uengasjerte og late.

Kommentar

Dette er en kommentar. Den gir uttrykk for skribentens analyser og meninger.

Det har blitt mange interessante overskrifter i kjølvannet av Medietilsynets årsrapport om barn og unges medievaner.

Midt blant all statistikken om skjermbruk, digital mobbing og barns tilgang på nettbrett og dataspill dukker det opp punkter som sier mer om foreldrenes enn barnas digitale vaner.

Fordommer

50 prosent av foreldre mener dataspill påvirker barn negativt. Samtidig viser statistikken at svært få foreldre engasjerer seg i barnas dataspillbruk og digitale hverdag.

Her er det en åpenbar sammenheng som tyder på latskap og dumskap hos norske foreldre.

Jeg har aldri vært i tvil om min rolle som forelder. Jobben min er å forberede barna mine på voksenlivet og sørge for at de har kompetanse til å klare seg selv i dagens samfunn når de flytter hjemmefra.

Jon Cato Lorentzen, spillanmelder

Den kompetansen krever at jeg som forelder er villig til å sette meg inn i og hjelpe barna mine å tolke medieinntrykk, mestre hverdagsutfordringer og forstå sammenhenger.Mens foreldre mer enn gjerne er med å påvirke, delta i og engasjere seg ibarnas sportsaktiviteter, bok— eller filmopplevelser, vegrer de seg for å gjøre det samme når det gjelder nettbruk og dataspill.

Nostalgi

Jeg tror det handler om en motvillighet til å sette seg inn i noe nytt som erstattes av et behov for å dytte på barna de samme opplevelsene foreldrene selv hadde som barn.

Bokforlag har klaget over at foreldre kjøper for mange gamle og utdaterte "klassiske" barnebøker i stedet for å våge å kjøpe bøker fra nye barnebokforfattere. Film- og teaterbransjen satser til stadighet på nostalgiske nyskapinger av klassisk barnelitteratur som Mormor og de åtte ungene og Knerten nettopp fordi de vet at foreldrene står i kø for å gjenoppleve sin barndom sammen med sine egne barn.

Foreldre velger det som var trygt og godt da de selv var barn i stedet for å delta i de reelle opplevelsene barna deres kanskje trenger hjelp til å forstå og mestre.

Jada, det var enklere for 30 år siden da de eneste mediene barna ble eksponert for var NRK, dagsaviser, tegneserier, bøker, filmer og musikk, men å tvinge barna til å reise tilbake til foreldrenes "enklere" barndomstid for å beskytte dem mot alle skumle digitale farer i dag er å starte i feil ende.

Å være forelder handler ikke om å gjenleve sin egen barndom gjennom barna sine, men å tilpasse seg barnas virkelighet og veilede dem.

Gode foreldre må sette seg inn i Snapchat, Moviestar Planet, YouTube, League of Legends, Instagram, 4Chan, Reddit, PewdiePie, Minecraft, Hayday og andre spill, applikasjoner, nettsider og tjenester som barn og unge bruker fordi barna trenger veiledning og hjelp til å tolke og fordøye inntrykkene.

Teknologien er kanskje ny og fremmed men regler for oppførsel og adferd er som før.

Når foreldre snur ryggen til barnas digitale mediehverdag blir det opp til barna selv å sette grenser, tolke inntrykk og lage regler for hvordan de skal interagere og oppføre seg på nett. Det er dårlig barneoppdragelse.